Brocka, Július, poslanec NR SR (2010-09-09):
Dámy a páni, možno by nebolo treba vystupovať k tomu, čo je už za nami, s čím sa nedá nič robiť, pretože účtovná závierka za rok 2009 je skončená záležitosť a mohli by sme pracovať na zlepšovaní činnosti Sociálnej poisťovne a dôchodkového systému u nás spoločne ďalej. Ale považujem za potrebné vystúpiť pri tomto bode v kontexte so schvaľovaním záverečného účtu za minulý rok, pretože tak ako je návrh uznesenia, tak môže vyvolávať v niekom pocit alebo predstavu, že kým v záverečnom účte Slovenskej republiky za rok 2009, o ktorom sme rokovali včera, je schodok medzi príjmami a výdavkami na úrovni takmer 2,8 mld. eur, to znamená, inými slovami, v starej mene chýbalo v minulom roku alebo rozdiel medzi príjmami a výdavkami bol takmer 85 mld. korún, tak si tak nejako uvedomujeme spoločne, že to bolo v minulom roku veľmi zlé, že sme minuli oveľa viac, ako sme vyprodukovali. A keď pozeráte na účtovnú závierku Sociálnej poisťovne. Tak tam je bilančný rozdiel plus 419 mil. eur, to je suma takmer 13 mld. korún. Čiže v Sociálnej poisťovni majú peniaze, teda im akoby zostalo naviac. A mohlo by to vyvolávať takú klamlivú predstavu, že so Sociálnou poisťovňou je všetko v poriadku. No a práve na toto chcem upozorniť a príp. rozmeniť trošku na drobné tieto čísla. Čo to znamená? Bilančný rozdiel a príp. finančná situácia alebo stav financií v Sociálnej poisťovni, priatelia, tam je to rovnako zlé ako v štátnom rozpočte, resp. Sociálna poisťovňa výrazne prispieva svojím hospodárením k veľmi nepriaznivým číslam vo verejných financiách. A chcem to dokumentovať takisto na niektorých číslach. V minulom roku boli príjmy Sociálnej poisťovne na úrovni 5,4 mld. eur. Bolo to menej, ako sme predpokladali v návrhu rozpočtu v minulom roku, o 235 mil. eur. Čiže oproti rozpočtu, plánovanému predpokladu príjmov príjmy sa plnili iba na 95 %, to znamená, vybrali sme v minulom roku menej, ako sme očakávali. Samotné príjmy len od ekonomicky aktívneho obyvateľstva, to znamená, od tých, ktorí pracujú, ktorí platia odvody, tak príspevok od nich do Sociálnej poisťovne bol na úrovni 4,24 mld. eur. To znamená, v minulom roku sa vybralo na poistnom 4,24 mld. Ale výdavky v minulom roku boli 5,76 mld. Dámy a páni, vybralo sa 4,2 mld. a výdavky boli 5,7 mld. Čiže tento rozdiel len v roku 2009 bol 1,5 mld., to je mínus 45 mld. Sk. Samozrejme, v tabuľkách a v tom ekonomickom prepočte aj vo forme, akou sa to predkladá do Národnej rady, tak máme prebytok, ale len vďaka iným príjmom Sociálnej poisťovne, napr. zo štátnych finančných aktív. To znamená, nebolo na výplaty dôchodkov aj z dôvodu, že napr. mnohí ľudia si sporia v 2. pilieri, a preto časť peňazí teda nešla na dôchodky terajších dôchodcov, ale na budúce dôchodky sporiteľov. A štát previedol jednou účtovnou operáciou zo štátnych finančných aktív viac ako 884 mil. eur. Čiže Sociálna poisťovňa dostala nenávratný príspevok, jednorazový príspevok, neopakovateľný príspevok. A keďže aj v tomto návrhu účtovnej závierky sa jasne konštatuje, že hospodárenie Sociálnej poisťovne v roku 2009 skončilo horším výsledkom, ako sa predpokladalo v návrhu rozpočtu, keď sme o tom pred rokom rokovali, o 321 mil. eur, to je takmer 10 mld. Sk, čiže menej sa vybralo, oveľa viac sa vyplatilo, čiže skutočný rozdiel v priebehu jedného roka je katastrofálny. Samozrejme, s tým nemôže nič urobiť Sociálna poisťovňa. Oni sú len administrátori toho, čo tam príde a čo musia na základe platnej legislatívy vyplatiť. Ale pre nás zákonodarcov je to vážna výzva, vážny signál, že jednoducho s dôchodkovým systémom musíme robiť vážne zmeny. Samozrejme, teraz nie je priestor v diskusii o tom, čo všetko treba urobiť. Ja chcem upozorniť alebo vybrať možno jeden-dva príklady a poukázať na to, aké máme obrovské rezervy. Tá prvá je v tom, že už si nemôžeme dovoliť plytvať. To znamená, to, čo je určené na dôchodky alebo čo ľudia posielajú do Sociálnej poisťovne, aby sa vyplatilo našim rodičom, tak by sa to malo vyplatiť na dôchodky našim rodičom. Existuje ale v dnešnej legislatíve a v tomto systéme veľa prípadov, ako sa to zneužíva. Ľudia, ktorí majú dobré informácie a ktorí vedia, ako dostať peniaze zo Sociálnej poisťovne, mnoho razy neprávom, neodôvodnene tento systém zneužívajú, len napr. na jednej dávke. To je ošetrovné, nemocenská dávka, ktorú môžete dostať od SP, ak budete platiť povinne nemocenské poistenie ako zamestnanec. Alebo ju môžete platiť dobrovoľne, ak sa rozhodnete, že ju budete platiť. Ak viete, že vám dieťa dnes ochorelo a vy sa dnes prihlásite na dobrovoľné nemocenské poistenie, tak má nárok člen domácnosti čerpať nemocenskú dávku. A predstavte si také príklady z praxe, že dvaja manželia sa takto dobrovoľne poistili nemocensky, hoci boli poistení aj povinne, a zaplatili Sociálnej poisťovni, to je konkrétny príklad, vyberám z podkladov Sociálnej poisťovne, na poistnom 1 600 eur, ale na dávke zo Sociálnej poisťovne dostali 10 600 eur. Je to celkom dobrý biznis, ak vložíte jednu desatinu a dostanete desaťkrát toľko. A títo ľudia sa prihlásili na dobrovoľné poistenie v deň teda, keď malo nastať plnenie. A keď dieťa vyzdravelo, tak sa odhlásili z platenia dobrovoľného poistenia. A keby som vám to demonštroval na číslach, aby ste vedeli, že sa nebavíme o malých sumách, tak by to bola za tri roky kumulatívne suma 1 mld. Sk. A ako to rástlo? V roku 2007 bol počet prípadov vyplatených takto nemocenských dávok z dobrovoľného nemocenského poistenia 35 000. (Hlasy v sále.)